**Rámcová dohoda o poskytovaní pracovnej zdravotnej služby**

uzatvorená podľa ustanovení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a podľa § 269 ods. 2 Obchodného zákonníka v znení neskorších predpisov

**Čl. I**

**Účastníci dohody**

**Objednávateľ:** **Všeobecná zdravotná poisťovňa, a.s.**

Sídlo: Panónska cesta 2, 851 04 Bratislava – mestská časť Petržalka

Zapísaný v Obchodnom registri Okresného súdu Bratislava I, oddiel: Sa, Vložka č. 3602/B

Zastúpený: Ing. Richard Strapko, predseda predstavenstva

Ing. Ľubomír Kováčik, člen predstavenstva

IČO: 35 937 874

DIČ: 2022027040

IČ DPH: SK2022027040

Bankové spojenie: Štátna pokladnica

IBAN: SK47 8180 0000 0070 0018 2424

Osoba oprávnená rokovať vo veciach zmluvy:

Ing. Barbora Slováková, [barbora.slovakova@vszp.sk](mailto:barbora.slovakova@vszp.sk)

Osoba zodpovedná za vecné plnenie:

Mgr. Roman Mešťan, [roman.mestan@vszp.sk](mailto:roman.mestan@vszp.sk), 0910 864 240

Ing. Milan Ivanič, [milan.invanic@vszp.sk](mailto:milan.invanic@vszp.sk), 0948 496 263

*(ďalej len „objednávateľ“)*

a

**Poskytovateľ: ................................**

Sídlo: ............................................

Zapísaný v Obchodnom registri Okresného súdu ................, odd. ............, vložka č. ............

*(príp. v Živnostenskom registri Okresného úradu v ....................pod č...................)*

Zastúpený: .........................................

IČO: ............................

DIČ: .............................

IČ DPH: ................................

Bankové spojenie: ....................................

IBAN: ............................................

Osoba oprávnená rokovať vo veciach zmluvy: *(meno, priezvisko, e-mail)*

Osoba zodpovedná za vecné plnenie: *(meno, priezvisko, e-mail, tel. číslo)*

*(ďalej len „poskytovateľ“)*

*(objednávateľ a poskytovateľ spolu ďalej len ako „účastníci dohody“)*

uzatvárajú túto Rámcovú dohodu o poskytovaní pracovnej zdravotnej služby (ďalej len „rámcová dohoda“) ako výsledok verejného obstarávania v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Čl. II**

**Predmet rámcovej dohody**

1. Poskytovateľ sa zaväzuje vykonávať pre objednávateľa ako zamestnávateľa činnosti pracovnej zdravotnej služby (ďalej len „PZS“) na pracoviskách objednávateľa na celom území SR pre všetkých jeho zamestnancov v súlade s ustanoveniami zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“), zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, vyhlášky MZ SR č. 208/2014 Z. z o podrobnostiach o rozsahu a náplní výkonu pracovnej zdravotnej služby, o zložení tímu odborníkov, ktorí ju vykonávajú, a o požiadavkách na ich odbornú spôsobilosť, vyhlášky MZ SR č. 448/2007 Z. z. o podrobnostiach o faktoroch práce a pracovného prostredia vo vzťahu ku kategorizácii prác z hľadiska zdravotných rizík a o náležitostiach návrhu na zaradenie prác do kategórií v znení neskorších predpisov a ďalších súvisiacich platných právnych predpisov (ďalej len „osobitné predpisy“) v nasledovnom rozsahu:

1.1 služby, poskytované v rámci mesačného paušálu za výkon PZS:

1. vykonávanie zdravotného dohľadu pre zamestnancov objednávateľa a poskytovanie odborných a poradenských služieb v záujme plnenia povinností objednávateľa, vyplývajúcich najmä z ustanovení §§ 30, 30a) a 30ab) zákona č. 355/2007 Z. z.,
2. vykonanie vstupného auditu s cieľom zistenia a popísania aktuálneho stavu pracovných podmienok na úseku ochrany a podpory zdravia pri práci, posúdenia zdravotných rizík z expozície faktorom práce a pracovného prostredia na pracovisku a návrhu postupu realizácie PZS na pracoviskách objednávateľa, vrátane vypracovania písomných posudkov o riziku s kategorizáciou prác z hľadiska zdravotného rizika (psychickej pracovnej záťaže, senzorickej záťaže a pod. pre pracovné pozície), návrhov na zosúladenie pracovných procesov a systémov s platnou legislatívou v prípade zistenia nesúladu a vypracovania písomnej správy z auditu a jej predloženia objednávateľovi do 150 dní odo dňa nadobudnutia účinnosti rámcovej dohody,
3. navrhovanie a realizácia opatrení, ktoré znížia expozíciu zamestnancov fyzikálnym, chemickým, biologickým alebo iným faktorom práce a pracovného prostredia na najnižšiu dosiahnuteľnú úroveň, najmenej však na úroveň limitov ustanovených osobitnými predpismi, vrátane upozorňovania objednávateľa na prácu so zvýšenou mierou zdravotného rizika,
4. vykonávanie zdravotného dohľadu nad faktormi práce a pracovného prostredia a spôsobu vykonávania práce z hľadiska ich možného vplyvu na zdravie zamestnancov a vykonávanie hodnotenia zdravotného rizika ohrozujúceho zdravie zamestnancov pri práci raz za rok na každom pracovisku, v rámci vstupného auditu a zároveň pri každej podstatnej zmene pracovných podmienok, ktorá by mohla mať vplyv na mieru zdravotného rizika a kategóriu práce z hľadiska zdravotných rizík, vypracovanie kategorizácie prác z hľadiska zdravotných rizík a posudkov o riziku,
5. poskytovanie poradenstva zameraného na ochranu zdravia pri práci a predchádzanie vzniku chorôb z povolania a ochorení súvisiacich s prácou,
6. vypracovanie príslušných hlásení a dokladov pre orgány verejného zdravotníctva a zastupovanie pri výkone kontrolnej činnosti Regionálnym úradom verejného zdravotníctva,
7. posudzovanie zdravotných rizík z expozície faktorom práce a pracovného prostredia na pracovisku, na ktorom zamestnanci vykonávajú prácu zaradenú do:

* prvej alebo druhej kategórie najmenej raz za 24 mesiacov,
* tretej alebo štvrtej kategórie najmenej raz za 12 mesiacov,

1. po posúdení zdravotného rizika z expozície faktorom práce a pracovného prostredia podľa písm. g):

* písomný posudok o riziku, ak predmetným posúdením bola zistená taká zmena pracovných podmienok, ktorá by mala mať vplyv na mieru zdravotného rizika alebo kategóriu práce z hľadiska zdravotného rizika alebo
* písomný záznam o posúdení rizika, ak nebola zistená zmena pracovných podmienok, ktorá by mala mať vplyv na mieru zdravotného rizika alebo kategóriu práce z hľadiska zdravotného rizika,

1. vedenie a uchovávanie evidencie zamestnancov, ktorí vykonávajú prácu zaradenú do druhej kategórie, tretej kategórie alebo štvrtej kategórie pri expozícii faktorov práce a pracovného prostredia v digitálnej forme prostredníctvom Portálu (príloha č. 5), do ktorého zabezpečí objednávateľ poskytovateľovi prístup, a na vyžiadanie objednávateľa aj v papierovej forme,
2. vypracovanie prevádzkového poriadku z hľadiska ochrany podpory zdravia zamestnancov, ktorí vykonávajú prácu zaradenú do druhej kategórie, tretej kategórie alebo štvrtej kategórie ak takéto kategórie budú určené v písomnom posudku spracovanom podľa písm. h) zo vstupného auditu, a ak tak ustanovuje zákon č. 355/2007 Z. z.,
3. poskytovanie poradenstva formou odporúčaní, zameraného na:

* plánovanie a organizáciu práce a odpočinku zamestnancov, vrátane usporiadania pracovísk a pracovných miest a spôsobu výkonu práce z hľadiska ochrany zdravia,
* ochranu zdravia pred nepriaznivým vplyvom faktorov práce a pracovného prostredia alebo technológií, ktoré sa používajú alebo ich objednávateľ ako zamestnávateľ plánuje používať,

1. účasť na zlepšovaní pracovných podmienok a na posudzovaní nových zariadení a technológií z hľadiska ochrany zdravia,
2. účasť na tvorbe a vykonávaní programov ochrany a podpory zdravia zamestnancov vrátane štúdií o vplyve práce, pracovných podmienok a pracovného prostredia na zdravie zamestnancov,
3. spolupráca s bezpečnostno-technickou službou, príslušnými organizačnými útvarmi objednávateľa a so zástupcami zamestnancov pre bezpečnosť a ochranu zdravia pri práci,
4. poskytovanie súčinnosti príslušnému orgánu verejného zdravotníctva pri prešetrovaní pracovných podmienok a spôsobu práce posudzovanej osoby pri podozrení na chorobu z povolania alebo ohrozenie chorobou z povolania,
5. predkladanie návrhov na zaradenie prác do tretej kategórie alebo štvrtej kategórie a návrhy na zmenu alebo vyradenie prác z tretej kategórie alebo štvrtej kategórie, príslušnému orgánu verejného zdravotníctva,
6. vypracovanie informácie o výsledkoch posúdenia zdravotného rizika a opatreniach vykonaných na ich zníženie alebo odstránenie na pracoviskách, na ktorých zamestnanci vykonávajú prácu zaradenú do tretej kategórie alebo štvrtej kategórie, vrátane počtu zamestnancov a hodnotenia zdravotného stavu zamestnancov vo vzťahu k práci, ktorí vykonávajú rizikovú prácu, každoročne k 31. decembru príslušného kalendárneho roka a jej predloženie príslušnému orgánu verejného zdravotníctva do 15. januára nasledujúceho roka,
7. zabezpečovanie ďalších úloh, vyplývajúcich z ustanovení zákona č. 355/2007 Z. z. a súvisiacich všeobecne záväzných platných právnych predpisov,

1.2 vykonávanie lekárskych preventívnych prehliadok (ďalej len „LPP“) s cieľom posudzovania zdravotnej spôsobilosti zamestnancov vo vzťahu k práci na základe objednávky podľa potreby objednávateľa, a to:

- pred uzatvorením pracovnoprávneho vzťahu,

- v súvislosti s výkonom práce v pravidelných časových intervaloch, podľa osobitných predpisov.

Špecifikácia LPP je uvedená v prílohe č. 3 – Ceny služieb súvisiacich s lekárskymi preventívnymi prehliadkami vo vzťahu k práci.

1.3 poskytovanie doplnkových lekárskych vyšetrení, realizovaných v rámci PZS, ktorých špecifikácia je uvedená v prílohe č. 4 – Cenová ponuka, zoznam doplnkových lekárskych vyšetrení, na základe objednávky podľa potreby objednávateľa

(ďalej len „predmet rámcovej dohody“).

1. Objednávateľ sa zaväzuje za riadne plnenie predmetu rámcovej dohody uhrádzať poskytovateľovi dohodnutú cenu podľa čl. III tejto rámcovej dohody a poskytnúť poskytovateľovi nevyhnutnú súčinnosť pri plnení predmetu tejto rámcovej dohody.
2. Miestom plnenia predmetu rámcovej dohody sú pracoviská objednávateľa, uvedené v prílohe č. 1 – Zoznam pracovísk VšZP pre výkon činností PZS.

**Čl. III**

**Cena a platobné podmienky**

1. Zmluvné strany sa dohodli na celkovej cene za plnenie predmetu tejto rámcovej dohody v súlade so zákonom č. 18/1996 Z. z. o cenách v znení neskorších predpisov nasledovne:

Cena bez DPH ............................... eur

Sadzba DPH ...... %

Cena vrátane DPH .............................. eur (slovom ............................. eur),

pričom celkovou cenou sa rozumie sumár všetkých peňažných plnení, ktoré budú uhradené objednávateľom poskytovateľovi v súlade s touto rámcovou dohodou. Objednávateľ pritom nie je povinný vyčerpať celý finančný objem uvedený v tomto ustanovení rámcovej dohody.

V prípade, že poskytovateľ nie je platiteľom DPH, uvedie len cenu celkom, t. j. cena vrátane DPH a informáciu, že nie je platiteľom DPH.

Podrobná cenová špecifikácia predmetu rámcovej dohody je uvedená v prílohe č. 2 zmluvy – Cenová ponuka – paušál za výkon PZS, prílohe č. 3 – Ceny služieb súvisiacich s lekárskymi preventívnymi prehliadkami vo vzťahu k práci a prílohe č. 4 – Cenová ponuka, zoznam doplnkových lekárskych vyšetrení, realizovaných v rámci PZS, pričom v prílohách č. 3 a č. 4 sú uvedené jednotkové ceny za výkony, prepočítané podľa predpokladaného počtu výkonov počas platnosti rámcovej dohody.

1. DPH bude poskytovateľ účtovať vo výške v zmysle platných všeobecne záväzných právnych predpisov. V prípade zmeny sadzby DPH sa nevyžaduje úprava formou dodatku k tejto rámcovej dohode, ale poskytovateľ bude automaticky účtovať výšku sadzby DPH platnú v čase poskytnutia zdaniteľného plnenia.
2. Dohodnutá zmluvná cena je konečná a je zhodná s cenou ponuky úspešného uchádzača, ktorého ponuku prijal objednávateľ ako verejný obstarávateľ v zmysle zákona o verejnom obstarávaní a zahrňuje všetky činnosti a práce spojené so zabezpečením celého predmetu rámcovej dohody, dopravné a prepravné náklady, náklady na používanie prístrojov, vrátane nákladov na vypracovanie vstupného auditu, na vedenie a  aktualizáciu súvisiacej dokumentácie aj v digitálnej podobe prostredníctvom portálu, do ktorého zabezpečí objednávateľ poskytovateľovi prístup.
3. Objednávateľ sa zaväzuje uhrádzať dohodnutú cenu podľa prílohy č. 2 tejto rámcovej dohody – paušál, mesačne na základe faktúry, vystavenej poskytovateľom najneskôr do piateho pracovného dňa nasledujúceho kalendárneho mesiaca a doručenej objednávateľovi, pričom poskytovateľ zároveň vyfakturuje skutočne zrealizované výkony podľa prílohy č. 3 a č. 4 v príslušnom kalendárnom mesiaci, realizované na základe samostatných objednávok objednávateľa, položkovo rozpísané podľa jednotlivých výkonov. Neoddeliteľnou prílohou faktúry budú potvrdenia o vykonaní jednotlivých činností podľa prílohy č. 3 a č. 4 v príslušnom mesiaci a na jednotlivých miestach plnenia, vyhotovené podľa druhu činnosti a podpísané kontaktnou osobou objednávateľa za jednotlivé pracoviská a zástupcom poskytovateľa, ktorý plnenie v konkrétnom mieste plnenia zabezpečoval.
4. V prípade, že faktúra poskytovateľa nebude vyhotovená v súlade s bodom 4 tohto článku rámcovej dohody, objednávateľ je oprávnený vrátiť poskytovateľovi faktúru v lehote splatnosti na opravu, pričom prestane plynúť lehota splatnosti faktúry a nová lehota začne plynúť dňom preukázateľného doručenia opravenej faktúry objednávateľovi.
5. Lehota splatnosti faktúr je 30 dní odo dňa ich preukázateľného doručenia objednávateľovi.
6. Objednávateľ je v súlade s ustanoveniami zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov povinný prijať a spracúvať zaručené elektronické faktúry.

**Čl. IV**

**Práva a povinnosti účastníkov rámcovej dohody**

1. Poskytovateľ sa zaväzuje vykonávať predmet rámcovej dohody vo vlastnom mene a na vlastnú zodpovednosť, za podmienok dohodnutých v tejto rámcovej dohode, riadne a včas. Poskytovateľ je povinný realizovať plnenie predmetu rámcovej dohody v súlade s ustanoveniami príslušných všeobecne záväzných právnych predpisov.
2. Poskytovateľ vo vzťahu k osobám, ktoré realizujú plnenie predmetu rámcovej dohody, zodpovedá v plnom rozsahu za dodržiavanie všeobecne záväzných právnych predpisov na úseku bezpečnosti a ochrany zdravia pri práci.
3. Poskytovateľ je povinný počas doby platnosti rámcovej dohody zabezpečiť dostatočný počet zmluvných lekárov pre včasný a riadny výkon LPP v jednotlivých miestach plnenia, uvedených v prílohe č. 1 rámcovej dohody, minimálne však jedného zmluvného lekára pre výkon LPP v okrese každého miesta plnenia podľa prílohy č. 1 rámcovej dohody. V prípade porušenia povinnosti poskytovateľa podľa tohto ustanovenia je objednávateľ oprávnený odstúpiť od rámcovej dohody.
4. Poskytovateľ nie je v omeškaní s plnením predmetu rámcovej dohody, pokiaľ plnenie nie je možné v dohodnutom termíne preukázateľne v dôsledku vyššej moci alebo z dôvodu neposkytnutia nevyhnutnej súčinnosti zo strany objednávateľa.
5. V prípade zmeny, týkajúcej sa miesta plnenia podľa prílohy č. 1 tejto rámcovej dohody (zmena adresy, presťahovanie pracoviska, zrušenie pracoviska, predaj objektu a pod.), je objednávateľ povinný bezodkladne písomne informovať poskytovateľa, a to bez potreby vyhotovenia písomného dodatku k tejto rámcovej dohode, pričom zároveň sa primerane zníži aj rozsah plnenia predmetu rámcovej dohody podľa prílohy č. 1 k rámcovej dohode zo strany poskytovateľa, a tým aj rozsah finančného plnenia objednávateľa. Poskytovateľ v takom prípade nemá automaticky nárok na úhradu plnej sumy za plnenie predmetu rámcovej dohody v zmysle prílohy č. 2.
6. Účastníci dohody si vzájomne písomne oznámia kontaktné osoby a ich kontaktné údaje pre obdobie platnosti tejto rámcovej dohody bez zbytočného odkladu po nadobudnutí účinnosti rámcovej dohody.
7. Plnenie rámcovej dohody podľa prílohy č. 3 a č. 4 rámcovej dohody sa bude realizovať na základe samostatných objednávok, vystavených objednávateľom a doručených poskytovateľovi, pričom v objednávke musí byť uvedená špecifikácia požadovaného plnenia, rozsah – počet výkonov, termín a miesta plnenia.
8. Kontaktné osoby podľa bodu 6 tohto článku rámcovej dohody budú oprávnené na odovzdanie a prevzatie vykonaných plnení – formou protokolov, záznamov a pod., ktoré budú obsahovať minimálne náležitosti:
9. miesto výkonu a počet zamestnancov,
10. špecifikácia výkonov,
11. dátum vykonania jednotlivých výkonov,
12. meno, priezvisko a podpis kontaktnej osoby objednávateľa,
13. meno, priezvisko a podpis zástupcu poskytovateľa.
14. Poskytovateľ zodpovedá za porušenie povinností stanovených všeobecne záväznými právnymi predpismi voči príslušným orgánom štátnej správy, s výnimkou prípadov, kedy preukázateľne upozornil objednávateľa na nedostatky a objednávateľ napriek jeho upozorneniu tieto nedostatky neodstránil.
15. Poskytovateľ je povinný bezodkladne oznamovať objednávateľovi informácie, týkajúce sa skončenia platnosti oprávnení, resp. vydania nových oprávnení na výkon činností, tvoriacich predmet tejto rámcovej dohody.
16. V prípade vykonávania jednotlivých činností, tvoriacich predmet rámcovej dohody, subdodávateľom, zodpovedá poskytovateľ objednávateľovi za plnenie predmetu rámcovej dohody tak, ako keby predmet rámcovej dohody plnil sám.
17. Objednávateľ je povinný poskytnúť poskytovateľovi nevyhnutnú súčinnosť, potrebnú k plneniu predmetu rámcovej dohody, najmä umožniť vstup zástupcov poskytovateľa do všetkých priestorov a objektov a poskytnúť im požadovanú dokumentáciu a údaje.
18. Poskytovateľ je povinný mať počas celej doby platnosti rámcovej dohody uzatvorenú poistnú zmluvu na poistenie všeobecnej zodpovednosti za škodu.

**Čl. V**

**Sankcie**

1. V prípade, že poskytovateľ poruší akúkoľvek povinnosť, vyplývajúcu mu z ustanovení čl. II bod 1 ako aj čl. IV body 1, 2, 3, 9,10 a 13 tejto rámcovej dohody, objednávateľ je oprávnený uplatniť voči poskytovateľovi zmluvnú pokutu vo výške 100 eur (slovom: sto eur) za každé takéto porušenie, ibaže poskytovateľ preukáže okolnosti vylučujúce jeho zodpovednosť za predmetné porušenie zmluvnej povinnosti.
2. V prípade omeškania objednávateľa so splnením svojho záväzku zaplatiť dohodnutú zmluvnú cenu je objednávateľ povinný zaplatiť poskytovateľovi úrok z omeškania vo výške podľa Obchodného zákonníka v platnom znení.
3. Uhradením uvedených sankcií nie je dotknuté právo účastníkov rámcovej dohody na náhradu škody. V prípade vzniku škody je ktorýkoľvek z účastníkov rámcovej dohody oprávnený nárokovať si jej náhradu v plnej výške.
4. Objednávateľ má právo na náhradu škody, preukázateľne vzniknutej nesplnením vlastnej daňovej povinnosti poskytovateľa, platiteľa DPH, v zmysle § 78 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“), a následne uplatnením ručenia za daň voči objednávateľovi v zmysle § 69b tohto zákona. Objednávateľ má zároveň právo uplatniť u poskytovateľa trovy konania, ktoré mu vzniknú v konaní s príslušným daňovým úradom podľa § 69b zákona o DPH.
5. Objednávateľ je oprávnený jednostranne započítať svoje pohľadávky voči poskytovateľovi, ktoré mu vznikli z dôvodu uplatnenia ručenia za daň voči objednávateľovi v zmysle § 69b zákona o DPH, vrátane trov konania, ktoré mu vznikli v konaní s príslušným daňovým úradom a z dôvodu dlžného poistného na zdravotné poistenie.
6. Poskytovateľ - sprostredkovateľ zodpovedá za škodu, spôsobenú spracúvaním osobných údajov, ak neboli splnené povinnosti, ktoré sa právnymi predpismi o ochrane osobných údajov, alebo touto rámcovou dohodou ukladajú výslovne sprostredkovateľovi, alebo ak konal nad rámec alebo v rozpore s pokynmi objednávateľa - prevádzkovateľa, ktoré boli v súlade s právnymi predpismi o ochrane osobných údajov. Sprostredkovateľ sa zbaví zodpovednosti ak preukáže, že vznik škody nezavinil.

**Čl. VI**

**Doba platnosti rámcovej dohody**

1. Zmluva sa uzatvára na dobu určitú - 24 mesiacov odo dňa nadobudnutia účinnosti rámcovej dohody alebo do vyčerpania finančného limitu podľa čl. III bod 1 rámcovej dohody podľa toho, ktorá zo skutočností nastane skôr.
2. Zmluvný vzťah je možné ukončiť pred dobou, na ktorú bol dojednaný:
   1. písomnou dohodou zmluvných strán,
   2. písomnou výpoveďou,
   3. písomným odstúpením od rámcovej dohody.
3. Účastníci rámcovej dohody sú oprávnení vypovedať rámcovú dohodu kedykoľvek, a to aj bez uvedenia dôvodu. Výpovedná lehota je 3 mesiace a začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola výpoveď doručená druhému účastníkovi rámcovej dohody.
4. Odstúpiť od tejto rámcovej dohody je možné v prípadoch uvedených v § 344 a nasl. Obchodného zákonníka.
5. Objednávateľ je zároveň oprávnený od rámcovej dohody odstúpiť v prípade:
6. porušenia povinností poskytovateľa podľa čl. IV bod 3, čl. VII, čl. VIII, čl. IX bod 1 a 2 a čl. X bod 4 zmluvy,
7. ak sa poskytovateľ stane dlžníkom poistného na zdravotné poistenie, ktoré je povinný v zmysle príslušných právnych predpisov platiť objednávateľovi,
8. ak právnickej osobe poskytovateľa bol uložený jeden, alebo viacero trestov, uvedených v § 10 zákona č. 91/2016 Z. z. o trestnej zodpovednosti právnických osôb v znení neskorších predpisov,
9. dňom právoplatného rozhodnutia registrujúceho orgánu o výmaze podľa § 12 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o registri partnerov verejného sektora“),
10. dňom právoplatného rozhodnutia registrujúceho orgánu o pokute podľa § 13 ods. 2 zákona o registri partnerov verejného sektora,
11. ak dôjde k výmazu partnera verejného sektora na návrh oprávnenej osoby počas trvania dohody,
12. ak je partner verejného sektora viac ako 30 dní v omeškaní so zápisom novej oprávnenej osoby (§ 10 ods. 2 tretia veta zákona o registri partnerov verejného sektora),
13. ak subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra verejného sektora, nie sú zapísaní v registri partnerov verejného sektora.
14. Odstúpenie je účinné dňom doručenia oznámenia o odstúpení druhému účastníkovi rámcovej dohody.
15. V prípade predčasného ukončenia rámcovej dohody si účastníci dohody vysporiadajú všetky, a to aj finančné záväzky, prevzaté v súlade s touto rámcovou dohodou, o čom bude vyhotovený písomný protokol.

**Čl. VII**

**Spracúvanie osobných údajov**

1. V zmysle Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov (ďalej len „Nariadenie“) a zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „zákon o ochrane osobných údajov“), (Nariadenie a zákon na ochranu osobných údajov spolu ďalej len ako „právne predpisy o ochrane osobných údajov“) je objednávateľ prevádzkovateľom spracúvania osobných údajov a poskytovateľ je povereným sprostredkovateľom spracúvania osobných údajov.
2. Sprostredkovateľ je oprávnený začať spracúvať osobné údaje najskôr v deň nadobudnutia účinnosti tejto rámcovej dohody a iba po dobu účinnosti tejto rámcovej dohody.
3. Predmetom spracúvania sú osobné údaje sprístupnené sprostredkovateľovi prevádzkovateľom, a to údaje o zamestnancoch prevádzkovateľa (meno, priezvisko, titul, adresa bydliska, dátum narodenia, rodné číslo, miesto výkonu práce, pracovisko, tel. číslo, e-mail, zdravotné údaje v nevyhnutnom rozsahu).
4. Účelom spracúvania osobných údajov sprostredkovateľom je poskytovanie služieb podľa tejto zmluvy.
5. Kategórie dotknutých osôb sú zamestnanci prevádzkovateľa, brigádnici a osoby pracujúce pre prevádzkovateľa na dohodu.
6. Sprostredkovateľ nesmie spracúvať osobné údaje na iný účel, iba ten, ktorý je určený v tejto rámcovej dohode a nesmie vyhotovovať ani žiadne kópie osobných údajov v elektronickej ani v papierovej forme.
7. Zoznam povolených operácií s osobnými údajmi pre sprostredkovateľa:

* získavanie,
* zaznamenávanie,
* usporadúvanie,
* štruktúrovanie,
* uchovávanie,
* vyhľadávanie,
* prehliadanie,
* využívanie,
* poskytovanie prenosom, šírením alebo poskytovanie iným spôsobom,
* preskupovanie alebo kombinovanie,
* obmedzenie,
* vymazanie alebo likvidácia.

**Čl. VIII**

**Ochrana osobných údajov**

1. Sprostredkovateľ sa zaväzuje, že nepoverí spracúvaním osobných údajov ďalšieho sprostredkovateľa, s výnimkou subdodávateľov poskytovateľa, ktorí sú uvedení v prílohe č. 6 rámcovej dohody. Sprostredkovateľ je povinný prostredníctvom zmluvy uložiť subdodávateľom, ktorí sú uvedení v prílohe č. 6 rámcovej dohody, rovnaké  povinnosti ochrany osobných údajov, ako sa stanovujú v tejto rámcovej dohode. Ak subdodávatelia, ktorí sú uvedení v prílohe č. 6 rámcovej dohody, nesplnia uložené povinnosti ochrany osobných údajov, sprostredkovateľ zostáva voči prevádzkovateľovi plne zodpovedný za porušenie podmienok spracúvania osobných údajov subdodávateľmi, ktorí sú uvedení v prílohe č. 6 rámcovej dohody.
2. Sprostredkovateľ pred prvým spracúvaním osobných údajov zabezpečí, že spracúvanie osobných údajov bude realizovať prostredníctvom poverených osôb v zmysle Nariadenia.
3. Sprostredkovateľ je povinný prijať bezpečnostné opatrenia (technické a organizačné) na ochranu osobných údajov minimálne v rozsahu vyhlášky Úradu na ochranu osobných údajov Slovenskej republiky č. 158/2018 Z. z. o postupe pri posudzovaní vplyvu na ochranu osobných údajov – rozsah (implementácia) každého opatrenia musí byť v zhode s ISO 27002:2013.
4. Sprostredkovateľ nie je oprávnený poskytnuté údaje prevádzkovateľom: i) využiť na iný účel ako je definovaný v bode 5 tohto článku zmluvy, ii) využiť pre vlastnú potrebu alebo iii) ich poskytnúť inej osobe.
5. Sprostredkovateľ je povinný viesť záznamy o všetkých kategóriách spracovateľských činností, ktoré vykonal v mene prevádzkovateľa a to v rozsahu čl. 30 ods. 2 Nariadenia.
6. Sprostredkovateľ je povinný poskytnúť prevádzkovateľovi súčinnosť pri vybavovaní žiadostí na výkon práv dotknutej osoby.
7. Sprostredkovateľ je povinný po ukončení poskytovania služieb týkajúcich sa spracúvania osobných údajov na základe rozhodnutia prevádzkovateľa osobné údaje vymazať alebo vrátiť prevádzkovateľovi a vymazať existujúce kópie, ktoré obsahujú osobné údaje, ak právo Únie alebo právo členského štátu nepožaduje uchovávanie týchto osobných údajov.
8. Sprostredkovateľ umožní zodpovednej osobe a osobám určeným zodpovednou osobou prevádzkovateľa riadny výkon auditu alebo kontroly u sprostredkovateľa podľa potreby. Audit alebo kontrola môže byť vykonaný kedykoľvek, aj bez predchádzajúcej informácie najmenej v rozsahu: nahliadania do dokumentov, nahliadanie do informačných systémov, audit procesov, pracovných postupov v sídle, prevádzkarni alebo na pobočke sprostredkovateľa. Kontaktné údaje zodpovednej osoby prevádzkovateľa sú zverejnené na webovej stránke prevádzkovateľa. Sprostredkovateľ je povinný poskytnúť prevádzkovateľovi všetky informácie potrebné na preukázanie splnenia povinností ochrany osobných údajov podľa tohto článku rámcovej dohody.
9. V prípade, že budú zistené nedostatky týkajúce sa ochrany osobných údajov, ďalšie spracúvanie osobných údajov vykonávané sprostredkovateľom, musí byť prerušené do preukázateľného odstránenia nedostatkov. O zistených nedostatkoch a aj o ich odstránení sa vypracuje osobitný písomný záznam, ktorý podpíše zodpovedná osoba prevádzkovateľa a osoby zodpovedné za plnenie predmetu tejto rámcovej dohody za sprostredkovateľa.
10. Sprostredkovateľ sa zaväzuje, že poverené osoby sprostredkovateľa podľa bodu 2 tohto článku rámcovej dohody sú oboznámené so spôsobom oznamovania podozrení z udalostí, ktoré majú alebo by mali v prípade svojho dokonania negatívny dopad na bezpečnosť aktív prevádzkovateľa (ďalej len „bezpečnostných incidentov“) v súvislosti s informačným systémom a spracúvanými osobnými údajmi najmä v prípadoch: narušenia bezpečnosti priestorov, nesprávneho fungovania informačného systému**,** prístupu neoprávnenej osoby k informačnému systému alebo k osobným údajom a pod. Sprostredkovateľ je povinný bezodkladne o bezpečnostnom incidente informovať zodpovednú osobu prevádzkovateľa a aj e-mailom na adrese: [incident@vszp.sk](mailto:incident@vszp.sk). Sprostredkovateľ je následne povinný bezodkladne na vlastné náklady vykonať všetky činnosti potrebné na minimalizovanie rizika hrozby spôsobenej bezpečnostným incidentom.
11. Nedodržanie ustanovení bodov 1 až 10 tohto článku zmluvy je považované za závažné porušenie rámcovej dohody. V prípade závažného porušenia rámcovej dohody má objednávateľ právo odstúpiť od rámcovej dohody.

**Čl. IX**

**Osobitné ustanovenia**

1. Poskytovateľ je oprávnený plniť predmet rámcovej dohody aj prostredníctvom subdodávateľov, ktorí musia spĺňať podmienky pre realizáciu predmetu rámcovej dohody, týkajúce sa osobného postavenia v rozsahu, v akom bolo ich splnenie vyžadované od poskytovateľa a neexistujú u nich dôvody na vylúčenie podľa § 40 ods. 6 písm. a) až h) a ods. 7 zákona o verejnom obstarávaní, v súlade s § 41 zákona o verejnom obstarávaní. V prípade realizácie predmetu rámcovej dohody prostredníctvom subdodávateľov zodpovedá poskytovateľ objednávateľovi tak, ako keby realizoval predmet rámcovej dohody sám. Objednávateľ je oprávnený od tejto rámcovej dohody odstúpiť, ak zistí, že poskytovateľ zabezpečuje realizáciu predmetu rámcovej dohody prostredníctvom subdodávateľa, ktorý nespĺňa podmienky podľa § 41 zákona o verejnom obstarávaní, čím nie je dotknutý nárok objednávateľa na náhradu škody z tohto dôvodu vzniknutej. Zoznam známych subdodávateľov je uvedený v prílohe č. 6 rámcovej dohody.
2. V prípade, že niektorý zo subdodávateľov nie je v okamihu podpísania tejto rámcovej dohody známy a vstúpi do procesu v priebehu realizácie predmetu rámcovej dohody, resp. sa zmení niektorý zo subdodávateľov počas realizácie predmetu rámcovej dohody, musí byť tento subdodávateľ odsúhlasený účastníkmi dohody formou písomného dodatku k tejto rámcovej dohode. O vstupe alebo zmene subdodávateľa je poskytovateľ povinný bezodkladne informovať objednávateľa – najneskôr do 7 kalendárnych dní pred účinnosťou zmeny, pričom súčasťou oznámenia musí byť aj čestné vyhlásenie, že subdodávateľ, ktorého sa zmena týka, spĺňa podmienky pre realizáciu predmetu rámcovej dohody ustanovené zákonom o verejnom obstarávaní. Ak poskytovateľ tento záväzok nedodrží, považuje sa to za závažné porušenie zmluvných podmienok a poskytovateľ je povinný zaplatiť objednávateľovi zmluvnú pokutu vo výške 20 % z ceny za realizáciu predmetu rámcovej dohody vrátane DPH, uvedenej v čl. III bod 1 rámcovej dohody. Objednávateľ je oprávnený zmluvnú pokutu započítať a z tohto dôvodu krátiť poskytovateľovi mesačné úhrady za plnenie predmetu rámcovej dohody.
3. Poskytovateľ nie je oprávnený postúpiť akékoľvek práva a pohľadávky vyplývajúce z tejto rámcovej dohody na tretie osoby bez predchádzajúceho písomného súhlasu objednávateľa. Právny úkon, ktorým budú práva a pohľadávky postúpené v rozpore s týmto bodom, bude neplatný.
4. V prípade, že nie je splnená povinnosť podľa § 11 ods. 2 zákona o registri partnerov verejného sektora alebo ak je partner verejného sektora v omeškaní so splnením povinnosti podľa § 10 ods. 2 tretej vety citovaného zákona, nie je objednávateľ v omeškaní, ak z tohto dôvodu neplní, čo mu ukladá rámcová dohoda.
5. V prípade, že objednávateľ nevyužije právo odstúpiť od rámcovej dohody, v zmysle § 15 ods. 1 zákona o registri partnerov verejného sektora, má právo na zaplatenie zmluvnej pokuty zo strany poskytovateľa vo výške 20 % z dohodnutej ceny vrátane DPH podľa čl. III bod 1 rámcovej dohody.
6. Účastníci dohody sa dohodli, že písomnosti podľa tejto rámcovej dohody sa doručujú osobne, poštou alebo e-mailom. Písomnosti doručované poštou sa doručujú na adresu sídla účastníkov dohody, uvedenú v čl. I zmluvy. Každý z účastníkov dohody je povinný písomne informovať druhého účastníka dohody o akejkoľvek zmene adresy, e-mailu, alebo kontaktných údajov. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa o nej adresát nedozvedel. Písomnosti doručované prostredníctvom e-mailu sa považujú za doručené nasledujúci pracovný deň po ich odoslaní na niektorú z e-mailových adries druhého účastníka dohody, uvedených v čl. I rámcovej dohody alebo na e-mailovú adresu kontaktnej osoby účastníka dohody podľa čl. IV bo 6 rámcovej dohody.
7. Na doručovanie písomností týkajúcich sa vzniku, zmeny, zániku rámcovej dohody, alebo akéhokoľvek porušenia rámcovej dohody, sa nepoužije e-mail.
8. Písomnosti a komunikácia medzi účastníkmi dohody, týkajúca sa tejto rámcovej dohody, bude prebiehať v slovenskom jazyku, vrátane vystavovania účtovných dokladov a ich príloh.
9. V prípade, ak sa po uzatvorení tejto rámcovej dohody preukáže, že na relevantnom trhu existuje cena (ďalej tiež ako „nižšia cena“) za rovnaké alebo porovnateľné plnenie ako je obsiahnuté v tejto rámcovej dohode a poskytovateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto rámcovej dohody je viac ako 5 % v neprospech ceny podľa tejto rámcovej dohody, zaväzuje sa poskytovateľ poskytnúť objednávateľovi pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto rámcovej dohody a nižšou cenou.

**Čl. X**

**Osobitné protikorupčné ustanovenia**

1. Účastníci dohody sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto rámcovej dohody, ktoré by spôsobilo, že by účastníci dohody alebo osoby ovládané účastníkmi dohody porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.
2. Účastníci dohody sa zaväzujú, že neponúknu, neposkytnú, ani sa nezaviažu poskytnúť žiadnemu zamestnancovi, zástupcovi alebo tretej strane konajúcej v mene druhého účastníka dohody, a rovnako neprijmú, ani sa nezaviažu prijať od žiadneho zamestnanca, zástupcu alebo tretej strany konajúcej v mene druhého účastníka dohody žiadny dar, ani inú výhodu, či peňažnú alebo inú, v súvislosti s dojednávaním, uzatváraním alebo plnením tejto rámcovej dohody.
3. Účastníci dohody sa zaväzujú bezodkladne informovať druhého účastníka dohody, pokiaľ si budú vedomé alebo budú mať konkrétne podozrenie na korupciu pri dojednávaní, uzatváraní alebo pri plnení tejto rámcovej dohody.
4. V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto rámcovej dohody je poskytnutý účastníkovi dohody alebo zástupcovi účastníka dohody v rozpore s týmto článkom rámcovej dohody, môže účastník dohody od tejto rámcovej dohody odstúpiť.

**Čl. XI**

**Záverečné ustanovenia**

1. Zmluvné vzťahy, výslovne neupravené touto rámcovou dohodou, sa riadia príslušnými ustanoveniami Obchodného zákonníka a súvisiacimi všeobecne záväznými právnymi predpismi, platnými v Slovenskej republike.
2. Rámcová dohoda nadobúda platnosť dňom jej podpisu obidvomi účastníkmi dohody a účinnosť dňom nasledujúcim po jej zverejnení v Centrálnom registri zmlúv podľa § 47a Občianskeho zákonníka v platnom znení.
3. Akékoľvek zmeny tejto rámcovej dohody môžu byť vykonané len vo forme písomného dodatku podpísaného oprávnenými zástupcami obidvoch účastníkov dohody, pokiaľ rámcová dohoda výslovne neupravuje inak.
4. V prípade, že akékoľvek ustanovenie rámcovej dohody sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť jej ostatných ustanovení, pokiaľ to nevylučuje v zmysle príslušných právnych predpisov samotná povaha takého ustanovenia. Účastníci dohody sa zaväzujú bez zbytočného odkladu po tom, ako zistia, že niektoré z ustanovení tejto rámcovej dohody je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať ich vôli v čase uzatvorenia tejto rámcovej dohody.
5. Prípadné spory medzi účastníkmi dohody, ktoré vzniknú na základe tejto rámcovej dohody, budú účastníci dohody riešiť v prvom rade mimosúdnou cestou, a to vzájomnými rokovaniami. Ak sa tieto spory nepodarí vyriešiť ani po takýchto vzájomných rokovaniach, je ktorýkoľvek účastník dohody oprávnený obrátiť sa na príslušný súd Slovenskej republiky.
6. Neoddeliteľnou súčasťou tejto rámcovej dohody sú prílohy:

Príloha č. 1 - Zoznam pracovísk VšZP pre výkon činností PZS,

Príloha č. 2 – Cenová ponuka – paušál za výkon PZS,

Príloha č. 3 - Ceny služieb, súvisiacich s lekárskymi preventívnymi prehliadkami vo vzťahu k práci,

Príloha č. 4 – Cenová ponuka, zoznam doplnkových lekárskych vyšetrení realizovaných v rámci PZS,

Príloha č. 5 – Portál,

Príloha č. 6 – Zoznam známych subdodávateľov.

1. Rámcová dohody je vyhotovená v piatich vyhotoveniach, z toho tri pre objednávateľa a dve pre poskytovateľa.
2. Účastníci dohody vyhlasujú, že ich vôľa vyjadrená v tejto rámcovej dohode je vážna, slobodná a určitá, že prejavy vôle obidvoch účastníkov dohody sú dostatočne zrozumiteľné. Na znak súhlasu s celým obsahom tejto rámcovej dohody ju jej účastníci podpisujú.

V Bratislave dňa …..................... V............................dňa …...............

Za objednávateľa: Za poskytovateľa:

......................................... .............................................

Ing. Richard Strapko

predseda predstavenstva

Všeobecná zdravotná poisťovňa, a.s.

........................................

Ing. Ľubomír Kováčik

člen predstavenstva

Všeobecná zdravotná poisťovňa, a.s.